B4-0310, 0317, 0321 και 0333/96

Ψήφισμα σχετικά με τα ραδιενεργά απόβλητα

Το Ευρωπαϊκό Κοινοβούλιο,

Α. λαμβάνοντας υπόψη την πρόσφατη συμφωνία μεταξύ των εταιρειών COGEMA (Γαλλία) και SIEMENS (Γερμανία) με σκοπό την επανεπεξεργασία των ραδιενεργών αποβλήτων που προέρχονται από τη Γερμανία και την παραγωγή ράβδων καυσίμου μικτών οξειδίων (ΜΟΧ) στις εγκαταστάσεις του Cadarache (Γαλλία),

Β. λαμβάνοντας υπόψη τη μεγάλη ποσότητα πλουτωνίου (περίπου 342 τόννοι) που, ήδη από τα τέλη του 1994, ήταν υπό τον έλεγχο της Ευρατόμ και η οποία αυξάνεται, σύμφωνα με εκτιμήσεις, κατά 28 τόννους το χρόνο[semigr ] λαμβάνοντας υπόψη ότι στις ευρωπαϊκές εγκαταστάσεις επανεπεξεργασίας εξακολουθεί να εφαρμόζεται ο διαχωρισμός του πλουτωνίου με στόχο την εκ νέου χρησιμοποίησή του σε αντιδραστήρες υπό τη μορφή καυσίμων MOX[semigr ] λαμβάνοντας επίσης υπόψη ότι το δυναμικό παραγωγής MOX στην Κοινότητα ανήλθε το 1995 σε 120 περίπου τόννους στις εγκαταστάσεις Marcoule, Cadarache, Dessel και Sellafield, επί των οποίων το ποσοστό του πλουτωνίου αντιπροσώπευε «μόνον» το 5 % περίπου,

Γ. λαμβάνοντας υπόψη ότι η χρήση πλουτωνίου για μη στρατιωτικούς σκοπούς θα πρέπει να καταδικαστεί διεθνώς προκειμένου να αποτραπεί ο ανταγωνισμός στον τομέα σχάσης του πλουτωνίου και, συνεπώς, η συσσώρευση ποσοτήτων πλουτωνίου,

Δ. λαμβάνοντας υπόψη ότι έως σήμερα δεν έχουν εξευρεθεί λύσεις στο ζήτημα της ασφαλούς αποθήκευσης του πλουτωνίου, αλλά ότι διεξάγονται με εντατικό ρυθμό συζητήσεις σχετικά με το θέμα αυτό (λ.χ. σχετικά με το ενδεχόμενο της υάλωσης),

Ε. λαμβάνοντας υπόψη ότι η χρήση στοιχείων καυσίμου μικτών οξειδίων (ΜΟΧ) επιτρέπει μόνο περιορισμένη ανακύκλωση πλουτώνιου,

ΣΤ. λαμβάνοντας υπόψη ότι οι ΗΠΑ ήδη το 1977 έθεσαν τέρμα στην επανεπεξεργασία πλουτωνίου που προέρχεται από πυρηνικά εργοστάσια που λειτουργούν για μη στρατιωτικούς σκοπούς,

Ζ. λαμβάνοντας υπόψη ότι η Σουηδία έχει παραιτηθεί τόσο από την επανεπεξεργασία πυρηνικών καυσίμων όσο και από την παραγωγή καυσίμων ΜΟΧ και ότι θεωρεί το πλουτώνιο ως «τελικό απόβλητο»,

Η. λαμβάνοντας υπόψη ότι, για λόγους ασφάλειας, έκλεισαν στο Hanau οι μοναδικές εγκαταστάσεις στην Ομοσπονδιακή Γερμανία στις οποίες ήταν δυνατό να παράγονται καύσιμα ΜΟΧ και ότι εκ μέρους των γερμανικών πυρηνικών εργοστασίων έχει πλέον ανατεθεί στην εταιρία Cogema στη Γαλλία η παραγωγή πυρηνικών καυσίμων ΜΟΧ,

Θ. λαμβάνοντας υπόψη ότι οι εγκαταστάσεις επανεπεξεργασίας και παραγωγής πυρηνικών καυσίμων ΜΟΧ στο Sellafield έχουν αυξηθεί από 8 σε 120 τόννους,

Ι. λαμβάνοντας υπόψη τους μεγάλους κινδύνους που συνδέονται με τη μεταφορά πυρηνικών υλικών και τις επιπτώσεις στην υγεία του πληθυσμού σε περιπτώσεις ατυχημάτων, καθώς και τους συναφείς κινδύνους που απειλούν την ασφάλεια των κρατών μελών, όπως τρομοκρατικές επιθέσεις και κλοπές ραδιενεργών υλικών,

ΙΑ. λαμβάνοντας υπόψη τις μεγάλες ποσότητες επικίνδυνων αποβλήτων που δημιουργούνται κατά την επανεπεξεργασία ακτινοβοληθέντων καυσίμων,

ΙΒ. λαμβάνοντας υπόψη ότι παραμένει ανεπίλυτο το πρόβλημα της καταστροφής των αποβλήτων που προκύπτουν από την παραγωγή, χρήση και επανεπεξεργασία των πυρηνικών καυσίμων,

ΙΓ. λαμβάνοντας υπόψη τους σημαντικούς κινδύνους διασποράς που απορρέουν κυρίως από την παραγωγή και τη χρήση του πλουτωνίου και οι οποίοι έχουν επιδεινωθεί σημαντικά μετά το διαμελισμό της πρώην Σοβιετικής Ένωσης,

ΙΔ. λαμβάνοντας υπόψη την αύξηση αποθεμάτων πυρηνικών αποβλήτων, ιδίως στην La Hague (Γαλλία), όπου σημειώθηκε σοβαρή μόλυνση του περιβάλλοντος από ιώδιο-129,

ΙΕ. υπενθυμίζοντας το ψήφισμά του της 13ης Ιουνίου 1991 σχετικά με την ενέργεια και το περιβάλλον ((ΕΕ C 183 της 15.7.1991, σελ. 303)), στο οποίο, και δη στην παράγραφο 27, καλεί «να τεθεί τέρμα στην επανεπεξεργασία ακτινοβοληθέντων πυρηνικών καυσίμων και στην παραγωγή καυσίμων που προέρχονται από την μίξη ουρανίου-πλουτωνίου»,

Το Ευρωπαϊκό Κοινοβούλιο,

1. καλεί την Επιτροπή να εκτιμήσει την οικονομική βιωσιμότητα της χρήσης ΜΟΧ για την Ευρώπη σε μακροπρόθεσμη προοπτική[semigr ]

2. καλεί την Επιτροπή να προβεί σε εκτιμήσεις όσον αφορά την οικονομική βιωσιμότητα και τους κινδύνους που συνεπάγεται για τη δημόσια ασφάλεια και το περιβάλλον η αυξημένη μεταφορά πυρηνικού υλικού στην επικράτεια της Ευρωπαϊκής Ένωσης που προορίζεται για την παραγωγή ΜΟΧ[semigr ]

3. καλεί την Επιτροπή να εκτιμήσει κατά πόσον μπορεί να εφαρμοστεί ο κανόνας της γειτνίασης στη λήψη αποφάσεων σχετικά με την επανεπεξεργασία και την οριστική αποθήκευση πυρηνικών αποβλήτων[semigr ]

4. καλεί την Επιτροπή να εξετάσει κατά πόσον παραβιάζονται οι διατάξεις της Συνθήκης για τη μη διάδοση των πυρηνικών όπλων εφόσον κατά την παραγωγή καυσίμων ΜΟΧ γίνεται επεξεργασία πλουτωνίου που θα μπορούσε να χρησιμεύσει στην κατασκευή όπλων[semigr ]

5. ερωτά την Επιτροπή εάν τηρήθηκαν οι διατάξεις των άρθρων 78 και 79 της Συνθήκης Ευρατόμ[semigr ]

6. ζητεί να ληφθεί πλήρως υπόψη στις συζητήσεις για την ευρωπαϊκή ενεργειακή πολιτική το ζήτημα της παραγωγής πυρηνικής ενέργειας και ιδίως της επανεπεξεργασίας πυρηνικών αποβλήτων και καυσίμων σε ευρωπαϊκό επίπεδο, και να καταδικαστούν ρητά οι πρακτικές του περιβαλλοντικού ντάμπιγκ που ακολουθούν τα κράτη μέλη[semigr ]

7. καλεί την Επιτροπή να υποβάλει το σχέδιο δράσης που είχε εξαγγείλει στο Λευκό Βιβλίο «Ενεργειακή πολιτική για την Ευρωπαϊκή Ένωση» το οποίο θα καλύπτει το συνολικό τομέα της διαχείρισης πυρηνικών αποβλήτων και ειδικότερα θα χαράξει επιτέλους στρατηγικές για την επίλυση του προβλήματος της οριστικής αποθήκευσης ραδιενεργών αποβλήτων, περιλαμβανομένου και του πλουτωνίου[semigr ]

8. ζητεί από την Επιτροπή να εξηγήσει τους λόγους που ανάγκασαν τις τοπικές γερμανικές αρχές να μη θέσουν σε λειτουργία τη μονάδα παραγωγής ΜΟΧ στο Hanau[semigr ]

9. αναθέτει στην αρμόδια επιτροπή του να εκπονήσει έκθεση σχετικά με πιθανές λύσεις για την πρόληψη κινδύνων σε περίπτωση ατυχημάτων που συνδέονται με την περαιτέρω εξάπλωση και τις αυξανόμενες μεταφορές πυρηνικού υλικού[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή καθώς και στις κυβερνήσεις των κρατών μελών.